Hér að neðan er almenn umsögn stjórnenda Kjarnans miðla við frumvarp til laga um breytingu á lögum um fjölmiðla , nr. 38 / 2011 , með síðari breytingum . Kjarninn miðlar ehf. leggur til að frumvarpið verði samþykkt með þeirri breytingu að endurgreiðsluhlutfallið verði á ný hækkað úr 18 í 25 prósent , líkt og nefnd um bætt rekstrarumhverfi einkarekinna fjölmiðla , sem skipuð var af Illuga Gunnarssyni , þáverandi menntamálaráðherra og þingmanni Sjálfstæðisflokksins , og starfaði undir formennsku Björgvins Guðmundssonar , lagði til í skýrslu sinni sem skilað var í janúar 2018 . Engin sýnileg rök voru færð fyrir þeim breytingum sem gerðar voru á frumvarpinu frá því að því var dreift á Alþingi og þar til að það komst á dagskrá . Ljóst er að breytingarnar draga úr áhrifum stuðningsgreiðslna á þá fjölmiðla sem uppfylla sett skilyrði um stuðning en geta átt von á lægri stuðningsgreiðslum en 50 milljónum króna . Ef endurgreiðsluhlutfallið er hækkað aftur í 25 prósent mun það skila öflugri og fjölbreyttari fjölmiðlaflóru , sterkari lýðræðisstoðum , fleiri krónum aftur í ríkissjóð í formi aukinna skattgreiðslna samhliða vexti og fleiri störfum fyrir metnaðarfulla blaðamenn . Endurgreiðslur vegna ritstjórnarkostnaðar stærstu fjölmiðla landsins verða hins vegar þær sömu óháð því hvort að hlutfallið verði 18 eða 25 prósent . Breytingin hefur því engin áhrif á þá . Kjarninn miðlar ehf. , útgefandi Kjarnans og Vísbendingar , telur að frumvarp mennta - og menningarmálaráðherra um breytingar á lögum um fjölmiðla , sem hefur það markmið að koma á stuðningi við öflun og miðlun frétta og fréttatengds efnis , sé gott fyrsta skref í átt að því að bæta íslenskt fjölmiðlaumhverfi . Núverandi rekstrarumhverfi fjölmiðla er í margskonar ólagi vegna ýmissa þátta . Fyrst ber að nefna að umhverfið hefur kúvenst vegna tækni - og upplýsingabyltingarinnar sem hefur gerbreytt neytendahegðun og haft mikil neikvæð áhrif á hefðbundin tekjumódel fjölmiðla . Fyrir vikið vilja færri greiða fyrir fréttir og fréttavinnslu og það hefur gert það að verkum að nýjar tegundir miðla , sérstaklega samfélagsmiðlar , eru farnir að taka til sín sífellt stærri sneið af tekjum sem áður runnu til íslenskra miðla . Auglýsing Þá ríkir hérlendis markaðsbjögun sem er að hluta til afleiðing aðgerðar - og aðlögunarleysis hins opinbera . Hún hefur leitt af sér að fjölmiðlafyrirtæki geta rekið sig í miklu tapi og án viðskiptalegra forsendna árum saman , að hægt er að fela raunverulegt eignarhald fjölmiðla , að hið opinbera styrkir nú þegar valda fjölmiðla óbeint með háum fjárhæðum eða með því að láta skattgreiðendur bera kostnað vegna dreifingarleiða þeirra , og að tekjusóknarmöguleikar hafa ekki verið aðlagaðir að nýjum raunveruleika . Allt ofangreint sýnir að það er löngu orðið tímabært að grípa til umfangsmikilla aðgerða til að laga þetta rekstrarumhverfi . Eitt slíkt skref er það frumvarp sem nú er til umræðu og því ber að fagna að frumvarpið sé loks komið í farveg . Stjórnendur Kjarnans styðja það að uppistöðu og telja að það muni stuðla að heilbrigðara og sterkara fjölmiðlaumhverfi . Rök um að í stuðningi hins opinbera við fjölmiðla , sem er sambærilegur og við ýmsar aðrar greinar sem njóta endurgreiðslna á kostnaði , felist hætta á að það dragi úr aðhaldi fjölmiðla gagnvart ríkjandi stjórnvöldum hverju sinni standast illa enda er um að ræða aðgerð sem hefur verið beitt í nágrannalöndum okkar um lengri tíma með góðum árangri . Því ber sérstaklega að fagna að skýr skilyrði séu sett fyrir því að geta sótt um stuðningsgreiðslur . Þar skiptir mestu máli að gerð sé krafa um að öll opinber gjöld séu í skilum og að tiltekin rekstrarsaga sé til staðar áður en fjölmiðill telst stuðningshæfur . Á frumvarpinu eru hins vegar vankantar sem tíundaðir verða í þessari umsögn og færð rök fyrir af hverju það sé æskilegt að þeir verði sniðnir af . Í skýrslu nefndar um rekstrarumhverfi einkarekinna fjölmiðla hér á landi , sem skipuð var í lok árs 2016 kom fram að rekstur einkarekinna fjölmiðla sé svo erfiður að það gefi stjórnvöldum tilefni til að stuðla að bættu rekstrarumhverfi þeirra . Frumvarpið byggir á vinnu þeirrar nefndar . Það rekstrarumhverfi sem íslenskum einkareknum fjölmiðlum er sniðið er auk þess ólíkt því sem tíðkast víðast hvar í Evrópu . Þannig eru beinir ríkisstyrkir til einkarekinna fjölmiðla á öllum Norðurlöndunum , í Frakklandi , Lúxemborg , Lettlandi og Ítalíu . Á hinum Norðurlöndunum , sem eru þau samfélög sem Ísland ber sig mest saman við , má rekja rekstrarstuðning hins opinbera til einkarekinna fjölmiðla aftur til ársins 1990 . Í Noregi og Svíþjóð hefur stuðningurinn verið aukinn umtalsvert undanfarin misseri . Dönsk stjórnvöld kynntu einnig aðgerðir til að bregðast við rekstrarstöðu fjölmiðla á árinu 2018 , sem fólust meðal annars í því að draga saman umfang DR , danska ríkissjónvarpsins . Undirliggjandi var að tryggja að gagnrýnin umræða , aðhald , fjölbreyttar skoðanir og sjónarmið , menningarleg fjölbreytni , rannsóknarblaðamennska séu grundvöllur hvers lýðræðisríkis . Til þess að ná því markmiði þurfa fjölmiðlar að vera fjölbreyttir og í eigu ólíkra aðila . Auglýsing Ferlið – tilraun til að styðja við fjölmiðla – hefur nú staðið yfir í rúm þrjú ár , ef miðað er við að það hafi hafist þegar Illugi Gunnarsson , þáverandi menntamálaráðherra og kjörins fulltrúa Sjálfstæðisflokksins , skipaði áðurnefnda nefnd í árslok 2016 . Sú nefnd , undir formennsku Björgvins Guðmundssonar almannatengils , skilaði af sér í janúar 2018 , fyrir tveimur árum síðan . Í kjölfarið var ráðinn verkefnastjóri hjá fjölmiðlanefnd til að safna saman gögnum sem nýttust við að kortleggja stöðuna í fjölmiðlaumhverfinu og hver mögulegur kostnaður við aðgerðir yrði . 31. janúar 2019 kynnti Lilja D. Alfreðsdóttir , mennta - og menningarmálaráðherra , drög að frumvarpi um breytingar á fjölmiðlalögum . Frumvarpið var kynnt í samráðsgátt stjórnvalda í janúar og eftir samráðsferlið voru gerðar breytingar á frumvarpinu . Ný útgáfa af fjölmiðlafrumvarpinu var kynnt á ríkisstjórnarfundi í byrjun maí . Frumvarpinu var dreift á Alþingi þann 20. maí en það komst þó ekki til umræðu á Alþingi áður en þingið fór í sumarleyfi . Í haust stóð til að mæla fyrir málinu í september en því var sífellt frestað . Loks tókst að mæla fyrir frumvarpinu 16. desember 2019 , en það hafði þá enn tekið umtalsverðum breytingum , sem snéru sérstaklega að því að lækka endurgreiðsluhlutfall . Stjórnendur Kjarnans benda á að þetta ferli hefur tekið langan tíma miðað við hversu lýðræðislega mikilvægt það var talið af nefndinni að ráðast í aðgerðir . Ferlið hefur staðið yfir á meðan að þrír mismunandi ráðherrar hafa setið í mennta - og menningarmálaráðuneytinu ( Illugi Gunnarsson , Kristján Þór Júlíusson og Lilja D. Alfreðsdóttir ) . Þessi langi tími gerir það líka að verkum að nær ómögulegt er fyrir rekstraraðila fjölmiðla í vexti að skipuleggja rekstur sinn með vitrænum hætti þar sem óvissa ríkir um hvort að aðgerðir muni líta dagsins ljós og hvers eðlis þær verða . Því er nauðsynlegt að afgreiða málið nú hratt og örugglega . Markaðsbjögun í boði hins opinbera Það er ekki síst mikilvægt að laga rekstrarumhverfi einkarekinna fjölmiðla nú vegna afleiðinga aðgerða , og aðgerðarleysis , hins opinbera síðastliðinn rúma áratug . Það ríkja engar eðlilegar leikreglur á íslenskum fjölmiðlamarkaði . Í stað þess að jafna þá stöðu sem þar er uppi , og gefa öllum tækifæri til að keppa á sömu forsendum , hefur hið opinbera lagt sitt að mörkum til að stuðla að enn frekari markaðsbjögun . Hér verða nefnd nokkur dæmi um þetta . Í fyrsta lagi hefur það viðgengist að huldumenn fjármagni rekstur fjölmiðla án þess að eftirlitsstofnanir grípi þar inn í . Með því er hægt að fela raunverulegt eignarhald fjölmiðla , sem hlýtur að teljast lýðræðisleg ógn undir öllum kringumstæðum . Þessi staða hefur valdið öðrum fjölmiðlafyrirtækjum sem reyna að reka sig heiðarlega , með gagnsæjum hætti og með sjálfbærni að leiðarljósi , miklum skaða . Í öðru lagi ber að nefna allskyns meðgjöf sem ríkið hefur , beint og óbeint , veitt völdum fjölmiðlafyrirtækjum á síðastliðnum rúma áratug , á kostnað hinna sem við þau keppa . Birtingarmynd hennar er meðal annars sú að valdir fjölmiðlar hafa notið umfram stuðnings frá hinu opinbera með því að ríkið , stofnanir , ríkisfyrirtæki og sveitarfélög kaupa mikið magn af auglýsingum í þeim . Þar er sannarlega ekki unnið eftir neinu heildrænu skipulagi og við blasir að ákveðnir fjölmiðlar hafa fengið mun meira í sinn hlut af því auglýsingafé en aðrir . Þar er um að ræða hundruð milljóna króna á ári . Þá er rétt að nefna að skattgreiðendur hafa borið árlegan kostnað af því að urða dagblöð og frípóst þar sem slíkur kostnaður hefur gallið á fyrirtæki í eigu sveitarfélaga á höfuðborgarsvæðinu . Í þriðja lagi ber að nefna að bankar sem eru í dag í ríkiseigu afskrifuðu milljarða króna af skuldum tveggja stórra fjölmiðlafyrirtækja á árunum eftir bankahrun . Stuðla verður að aukinni fjölbreytni og styrkja fyrirtæki í vexti Fjölmiðlar verða að vera fjölbreyttir og í eigu ólíkra aðila . Það er undirstaða sterks aðhalds og að lýðræðið virki eins og það á að gera . Þær aðgerðir sem nú er rætt um eiga að styðja við grasrót fjölmiðla . Þær skipta minni miðla , og sérstaklega staðbundna landsbyggðarfjölmiðla og sérhæfðari miðla , miklu máli . Í sumum tilvikum er um lífsspursmál að ræða , líkt og komið hefur fram í umsögnum stjórnenda slíkra miðla . Endurgreiðslukerfi gerir þeim kleift að vaxa og fá meiri sjálfstæðan slagkraft . Nýlegar breytingar á frumvarpinu lækka greiðslur til þessara aðila , þeirra sem fara ekki yfir 50 milljóna króna endurgreiðsluþakið , um 20 prósent . Breytingarnar hafa hins vegar engin áhrif á greiðslur til stærstu fjölmiðlafyrirtækjanna þriggja ( Árvakurs , Torgs og Sýnar ) . Þeir fá áfram sem áður sínar 50 milljóna krónahámarksgreiðslur . Auglýsing Engar vitrænar skýringar eru gefnar á þessu og eðlilegt væri að breyta til fyrri vegar , og hafa endurgreiðsluhlutfallið 25 prósent , þannig að aðgerðin nái tilgangi sínum , stuðli að fjölbreytni , heilbrigði og vexti . Þumalputtareglan segir að það eigi að vökva sprota . Það er gert með sambærilegu endurgreiðslukerfi fyrir rannsóknir og þróun , kvikmyndagerð og vegna bókaútgáfu . Það skilar fjölbreyttari fjölmiðlaflóru , sterkari lýðræðisstoðum , fleiri krónum aftur í ríkissjóð í formi aukinna skattgreiðslna samhliða vexti og auðvitað fleiri störfum fyrir metnaðarfulla blaðamenn . Auk þess er vert að benda á að endurgreiðslur til þeirra fjölmiðla sem eru vel undir endurgreiðsluþakinu geta líka hvatt til frekari fjárfestinga hluthafa eða annarra fjárfesta í þeim , þar sem fyrir liggur að 18 - 25 prósent af henni bætist við þá fjárfestingu árlega , verði frumvarpið að lögum . Vert er að benda á að nefndin sem skipuð var til að greina rekstrarumhverfi fjölmiðla hér á landi , og starfaði undir þremur ráðherrum , komst að þeirri niðurstöðu í skýrslu sinni , sem skilað var í janúar 2018 , að nauðsynlegt væri að grípa til aðgerða . Í skýrslu hennar sagði orðrétt : „ Niðurstaða nefndarinnar er að þótt fjölmiðlaumhverfi á Íslandi sé á margan hátt fjölbreytt , sé tekið tillit til mannfæðar , þá dylst engum að rekstur einkarekinna fjölmiðla er erfiður . Rekstrarerfiðleikar fjölmiðla gefa hinu opinbera tilefni til að stuðla að bættu rekstrarumhverfi þeirra . “ Hún lagði til tillögur í sjö liðum um aðgerðir til að bæta rekstrargrundvöll fjölmiðla : Ein tillagan fól í sér stuðningskerfi við einkarekna fjölmiðla að norrænni fyrirmynd . Það er sú sem er til umræðu í því frumvarpi sem hér er til umfjöllunar . Afar mikilvægt er að byggja á grunninum sem vinna nefndarinnar lagði og ráðast í þær tillögur sem hún lagði fram hverja og eina , en ekki að nálgast viðfangsefnið eins og ein tillaga geti komið í stað annarrar . Þannig geta breytingar á veru RÚV á auglýsingamarkaði til að mynda ekki komið í stað stuðningskerfis . Til að stuðla að heilbrigði í rekstrarumhverfi fjölmiðla , stórra sem smárra , þarf að ráðast flestar tillögurnar . Önnur tillaga nefndarinnar fól í sér að breyta þyrfti stöðu RÚV á auglýsingarmarkaði . Stjórnendur Kjarnans styðja að ráðist verði í þær breytingar , samhliða því að staða RÚV verði varin , þrátt fyrir að mat sérfræðinga sé það að brotthvarf RÚV af auglýsingamarkaði muni ekki skila Kjarnanum neinum viðbótartekjum sem máli skipta , heldur fyrst og síðast styrkja rekstrargrundvöll stærstu ljósvakafjölmiðla landsins . Að mati stjórnenda Kjarnans eru allar aðgerðir sem gera fjölmiðlaumhverfið í heild sterkara , góðar aðgerðir , og því styðja þeir sterkari rekstrarstoðir stórra samkeppnisaðila okkar . Það er hins vegar mikilvægt að þessari tillögu sé ekki blandað saman við þá fyrri , sem hefur annan tilgang og þarf að útfærast á jafnræðisgrundvelli svo hún nái markmiði sínu . Þriðja tillaga nefndarinnar , um að lækka virðisaukaskatt á áskriftir , hefur þegar verið hrint í framkvæmd með frumvarpi sem var samþykkt á árinu 2018 , og færði virðisaukaskatt á vefáskriftir úr 24 prósentum í 11 prósent . Stjórnendur Kjarnans styðja þessa aðgerð þótt hún hafi helst gagnast stórum samkeppnisaðilum hans , sökum þess að hún stuðlaði að betra rekstrarumhverfi fyrir fjölmiðla í heild . Fjórða tillaga nefndarinnar snéri að því að heimila áfengisauglýsingar í íslenskum fjölmiðlum . Fullt tilefni er til þess að taka vitræna umræðu um kosti og galla þess fyrirkomulags sem nú ríkir um slíkar tegundir auglýsinga á vettvangi stjórnmála . Fimmta tillagan snérist um gagnsæi í kaupum hins opinbera á auglýsingum . Nefndin lagði til að settar yrðu skýrar reglur um gagnsæi í auglýsingakaupum hins opinbera þannig að opinberum aðilum beri að birta sundurliðaðar upplýsingar um kaup á auglýsingum . Stjórnendur Kjarnans styðja að öllu leyti að ráðist verði í þá vinnu sem allra fyrst að gera þá tillögu að veruleika . Tvær af sjö tillögum nefndarinnar snúa að textun og talsetningu , sem snerta ekki rekstur Kjarnans með neinum hætti og því ekki viðeigandi að við séum að lýsa skoðunum okkar á þeim . Hvað vilja stjórnmálamenn ? Samandregið þá eru þetta einfaldar spurningar sem þið stjórnmálamenn standið frammi fyrir : Viljið þið sterka , sjálfstæða fjölmiðla ? Teljið þið þá mikilvæga lýðræðinu ? Ef svarið er já þá ættuð þið að styðja þetta frumvarp með breytingum þar sem endurgreiðsluhlutfallið er hækkað á ný og beita ykkur svo fyrir viðbótarleiðum til að bæta rekstrarumhverfi þeirra , stórra sem smárra , með því að ráðast í framkvæmd á fleiri af þeim tillögum sem Björgvinsnefndin lagði til . Það frumvarp sem nú er til meðferðar býr til sterkari grunn fyrir fjölbreyttari fjölmiðlaflóru og hjálpar sérstaklega minni miðlum í vexti að styrkjast og vaxa . Það er gríðarlega hagkvæmt fyrir hið opinbera , enda skilar það fleiri skattkrónum aftur til baka . Lýðræði þrífst ekki án sjálfstæðra fjölmiðla . Þeir eiga verulega undir högg að sækja . Uppsagnir blaðamanna með áratuga reynslu og þekkingu á undanförnum misserum sýna það ásamt þeim viðvarandi spekileka sem orðið hefur á síðustu árum þar sem frábærir blaðamenn skipta um starfsvettvang vegna þess að laun , vinnuaðstæður , rekstrarumhverfi og almennt áreiti sem fylgir því að vera gagnrýninn fjölmiðlamaður í örsamfélagi reyndist þeim um megn . Auglýsing Á Íslandi eru fjölmiðlarnir ekki fullkomnir . Þeir gera stundum mistök og áherslur þeirra eru stundum sérkennilegar . En langflestir sem vinna í þessum geira gera það af hugsjón og vilja til að þjóna almannahagsmunum með því að upplýsa landsmenn og setja hluti í samhengi fyrir þá . Frammistaða fjölmiðla í mörgum risamálum síðustu ára , og viðbrögð almennings við þeim , sýna hversu mikilvægir þeir eru samfélaginu . Styðjið þá . Kjarninn verður sjö ára í sumar . Ritstjórnarstefna Kjarnans er að leggja áherslu á gæði og dýpt í umfjöllunum sínum . Að upplýsa almenning í stað þess að einblína á að skapa vefumferð . Þar er lögð áhersla á umfjöllun um alþjóðamál , innlenda þjóðmálaumræðu , viðskipti , efnahagsmál , stjórnmál og loftlags - og umhverfismál . Fjölmiðlafyrirtækið hefur frá upphafi einbeitt sér að því stuðla að nýsköpun í rekstri í stað þess að treysta á eldri viðskiptamódel sem virðast vera úr sér gengin að mestu leyti . Í þeirri hugmyndafræði felst meðal annars að nýta sér stafrænar dreifingarleiðir eins vel og hægt er til að kostnaður við dreifingu verði í algjöru lágmarki . Í því samhengi má benda á að laun starfsmanna og verktaka Kjarnans mynda um 90 prósent af rekstrarkostnaði hans . Það þýðir að annað , t.d. húsaleiga , skrifstofuhald og dreifingarkostnaður , er einungis um tíu prósent . Með því nýtist fjármagnið sem Kjarninn aflar sér til þess , fyrst og síðast , að búa til efni og greiða góðum blaðamönnum laun . Kjarninn rekur fréttavef þar sem lögð er áhersla á mun færri en ítarlegri efni en aðrir daglegir fréttamiðlar á Íslandi bjóða upp á . Á árinu 2019 birtust alls 432 fréttaskýringar á Kjarnanum og 2.430 fréttir . Kjarninn vill líka vera vettvangur umræðu og á árinu hafa 581 skoðanagreinar verið birtar , langstærstur hluti þeirra eru aðsendar greinar og stór hluti þeirra frá sérfræðingum . Skoðanaefni ritstjórnar , leiðarar og önnur skrif þar sem skoðanir ritstjórnar birtast eru 1,7 prósent af öllu birtu efni Kjarnans , sem voru 3.556 talsins á árinu sem nú er nýliðið . Kjarninn hefur líka farið nýjar leiðir í að byggja upp tekjustoðir . Frá því í lok árs 2016 hefur Kjarninn boðið lesendum sjálfum að styrkja miðilinn . Slíkt tekjumódel , sem útilokar ekki ógreiðandi frá því að lesa Kjarnann , hefur notið sífellt meiri hylli víða um heim á undanförnum árum . Á meðal þeirra sem byggja á því eru stórmiðlar á borð við The Guardian í Bretlandi og NPR í Bandaríkjunum . Kjarninn var fyrsti fjölmiðillinn á Íslandi sem byggði upp slíka rekstrarstoð og sá eini sem hefur getað gert hana að undirstöðu í sínum rekstri . Eins og staðan er í dag kemur rúmlega helmingur af öllum rekstrartekjum Kjarnans úr Kjarnasamfélaginu . Kjarninn hefur einnig gefið út gjaldfrjálsan morgunpóst með helstu fréttum gærdagsins af miðlinum frá árinu 2014 . Nú eru áskrifendur að honum um sex þúsund talsins og opnunarhlutfallið langt yfir því viðmiði sem þykir eftirsóknarvert á alþjóðavísu . Ljóst er því að þjónustan fellur notendum mjög vel í kramið . Þá var Kjarninn brautryðjandi í hlaðvarpsgerð á Íslandi , en líkast til er ekki meiri gróska í neinum anga fjölmiðlunar á Íslandi í dag en henni . Fyrstu hlaðvörp Kjarnans voru send út á árinu 2014 . Í dag eru reglulega allt að tíu mismunandi hlaðvörp á dagskrá Kjarnans vikulega . Þá gefur Kjarninn út Vísbendingu , vikurit um viðskipti , efnahagsmál og nýsköpun , og ensk fréttabréf . Báðar þær vörur eru seldar í áskrift . Kjarninn er vaxandi miðill , sem gerir sífellt meira á hverju ári sem líður . Hann stækkar á hverju ári . Og hver ný króna sem kemur inn í reksturinn er nýtt til að ráða fleira starfsfólk , framleiða meira og betra efni og þar af leiðandi þjóna betur okkar lýðræðislega hlutverki sem í felst að veita aðhald , upplýsa almenning , setja hlutina í samhengi og segja satt og rétt frá . Af ofangreindu má ljóst vera að Kjarninn hefur bætt miklu við íslenska fjölmiðlaflóru frá því að miðlinum var hleypt af stokkunum . Á Kjarnanum eru starfsmenn sem eru með yfir 70 ára samanlagða reynslu í blaðamennsku . Kjarninn hefur hlotið tilnefningu til Blaðamannaverðlauna á hverju ári síðan að hann varð til . Tvívegis hafa starfsmenn hans hlotið verðlaunin á þessum nú rúmu sex árum . Þá eru bara taldir til fastir starfsmenn , ekki skrifandi verktakar sem sumir hverjir búa einir og sér yfir áratuga reynslu . Síðast þegar traust til fjölmiðla var mælt heildrænt mældist Kjarninn sá miðill sem næst fæstir vantreystu , á eftir RÚV , og Kjarninn var eini miðillinn í efstu átta sætunum í þeirri traustkönnum sem bætti við sig trausti milli ára . Höfundar eru ritstjóri og framkvæmdastjóri Kjarnans . Kjarninn miðlar er eitt þeirra fjölmiðlafyrirtækja sem uppfylla þau skilyrði sem sett eru fyrir endurgreiðslu í frumvarpinu og því mun samþykkt þess hafa fjárhagsleg áhrif á rekstur fyrirtækisins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .